Krokodil uiteindelik van band bevryDie krokodil met die band om sy nek in Indonesië (Foto: Matt Wright/Instagram) ŉ Wilde krokodil in Indonesië wat al langer as vyf jaar met ŉ buiteband om sy nek rondloop, is uiteindelik uit dié strik bevry en weer losgelaat, het beamptes Dinsdag gesê. Bewaarders sukkel al sedert 2016 om die krokodil uit ŉ rivier te lok nadat inwoners op die Sulawesi-eiland die krokodil opgemerk het met die buiteband van ŉ motorfiets om sy nek. ŉ Plaaslike inwoner het uiteindelik die 5,2 meter lange reptiel aangekeer. Hy is gereeld in die Palurivier opgemerk waar hy in die son lê en bak het. Hy is Maandag laatmiddag van die buiteband bevry. Tili, ŉ 34-jarige voëlverkoper, het hoender as aas gebruik en met toue die krokodil gevang. Hy sê hy sukkel al drie weke lank om die krokodil aan te keer. Talle plaaslike inwoners het hom gehelp om die krokodil na die wal te sleep en hulle kon uiteindelik die buiteband afsny. “Ek wou net gehelp het. Ek haat dit om te sien hoe diere ly of iewers vasgekeer is,” het Tili, wat soos talle ander landgenote slegs een naam gebruik, aan AFP gesê. Sy eerste twee pogings was onsuksesvol omdat die toue nie sterk genoeg was vir die krokodil se gewig nie. Hy het later nylontoue gekry wat hulle gewoonlik vir die bote gebruik. “Ek was reeds moeg, so die ander inwoners het gehelp met die reddingspoging. Die krokodil was ongelooflik swaar. Almal het gesweet en was pootuit.” Die krokodil is dadelik weer in die water vrygelaat onder luide gejuig van die inwoners. Bewaarders vermoed iemand het doelbewus die band om die krokodil se nek geplaas in ŉ onsuksesvolle poging om dit as ŉ troeteldier aan te keer. Die owerhede was nooit suksesvol met hul pogings om die krokodil te vang nie, omdat hulle nie behoorlike toerusting gehad het vir ŉ reddingspoging in ŉ rivier waar meer as 30 ander krokodille hulle tuisgemaak het nie. “Gister was ŉ geskiedkundige dag vir ons,” sê Hasmuni Hasmar, hoof van die plaaslike natuurbewaringsagentskap. “Ons is baie dankbaar die krokodil is uiteindelik gered. Ons waardeer die bystand van die plaaslike inwoners wat besorg is oor die natuur.” Die reptiel het vroeg in 2020 opslae gemaak toe die plaaslike regering ŉ beloning uitgereik het vir enigiemand wat hom kan vang en die band kan verwyder. Die kompetisie is later laat vaar uit vrese dat dit die krokodil se veiligheid kan bedreig. Die plaaslike natuuragentskap het intussen gesê hulle sal Tili beslis beloon vir sy dapper plan. “Ons sal hom vergoed vir sy poging om ŉ wilde dier te red,” het Hasmar bygevoeg. National Geographic het in 2018 hierdie video gepubliseer: